Hør interview med cheftræneren i artiklen.

AaB og cheftræner Oscar Hiljemark har forlænget samarbejdet til 30. juni 2027. Det oplyser klubben i en pressemeddelelse. - Jeg tror, at begge parter er super glade, lyder det fra Oscar Hiljemark, da TV2 Nords reporter Mogens Jørgensen fanger ham i Parken. Cheftræner ad flere omgange Svenskeren overtog cheftrænerjobbet for to måneder siden, efter klubben fyrede Erik Hamren. - Vi har lært Oscar godt at kende i de seneste par måneder og er overbeviste om, at han er den rigtige træner for fremtidens AaB. Holdets præstation og alle spillere har udviklet sig markant i løbet af de seneste uger under ham og hans stab, og vi ser frem til sammen at fortsætte dette momentum i de næste måneder og år, udtaler midlertidig sportslig ansvarlig i AaB, Jan Peters. - Således er det vores klare ambition sammen at etablere et konkurrencedygtigt og ambitiøst miljø i og omkring AaB og udvikle en succesfuld fremtid med Oscar som vores cheftræner for de kommende år, slutter Jan Peters. Kom til som spiller Oscar Hiljemark kom til AaB efter en sæson hos Dynamo Moskva. Forinden havde AaB-trænerens karriere budt på mere end 200 førsteholdskampe for klubber som PSV Eindhoven, Genoa CFC, Palermo FC og Panathinaikos FC. For AaB blev det til 11 officielle kampe og en enkelt scoring, inden han overgik til trænerrollen som assistenttræner og efterfølgende cheftræner ad to omgange. - Jeg føler mig ekstremt godt tilpas. Det er et fantastisk sted og en utrolig klub, som jeg er meget stolt af at få lov til at træne, fortæller Oscar Hiljemark og fortsætter. - Jeg har håbet og troen på, at dem, der træffer beslutningerne og sidde på ansvaret, de føler det samme. Så det er forhåbentlig en fælles og positiv fremtid sammen. AaB spiller torsdag klubbens 13. pokalfinale i historien, hvorefter der venter tre afsluttende opgør i 3F Superligaen mod FC Midtjylland, Lyngby Boldklub og Silkeborg I.F. Hør hele interviewet med Oskar Hiljemark herunder: